**Vyhlásenie predkladateľa**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Materiál sa na rokovanie predkladá

**s rozporom s Ministerstvom vnútra SR k Doložke vybraných vplyvov a analýze vplyvov na rozpočet verejnej správy, ktoré** žiada upraviť doložku vplyvov a analýzu vplyvov na rozpočet verejnej správy z dôvodu, aby bolo zrejmé, v ktorých rokoch a v akej výške má návrh zákona negatívny vplyv na rozpočet Ministerstva vnútra SR, a to s ohľadom na skutočnosť, že predpokladaný negatívny vplyv návrhu zákona nie je rozpočtovo krytý v programe 0EK Ministerstva vnútra SR.

MŠVVaŠ SR uvedenú zásadnú pripomienku neakceptovalo a rozpor nebol odstránený ani na základe rozporového konania na úrovni štátnych tajomníkov. Akceptovanie tejto pripomienky by znamenalo rozpor so základnou koncepciou návrhu zákona, vzhľadom na to, že zodpovednosť za správu a prevádzku informačného systému sa presúva zo Slovenského futbalového zväzu a Slovenského zväzu ľadového hokeja na Ministerstvo vnútra SR, ktoré bude prevádzkovateľom a správcom informačného systému a podľa návrhu zákona je potrebné zabezpečiť zosúladenie príslušných informačných systémov.

**s rozporom s Generálnou prokuratúrou SR k čl. I bodu 57 (§ 22 ods. 4), ktorá žiada** vložiť nový odsek 4 v tomto znení: „(4) Informačný systém obsahuje aj a) evidenciu dohôd podľa § 8 ods. 3 a § 18 ods. 4, b) evidenciu textov a vyhlásení, zástav, odznakov, hesiel alebo symbolov skupín alebo hnutí a ich programov alebo ideológií, ktoré smerujú k potláčaniu základných ľudských práv a slobôd, alebo obhajujúcich, podporujúcich alebo podnecujúcich nenávisť, násilie alebo neodôvodnene odlišné zaobchádzanie voči skupine osôb alebo jednotlivcovi pre ich príslušnosť k niektorej rase, národu, národnosti, farbe pleti, etnickej skupine, pôvodu rodu alebo pre ich náboženské vyznanie.“, s tým, že tieto údaje do evidencie bude zapisovať správca informačného systému. Súčasne Generálna prokuratúra SR žiada ponechať v zákone pôvodné znenie § 22 ods. 7 písm. a) a b) zákona č. 1/2014 Z. z., vzhľadom na to, že takéto evidencie (evidencia dohôd aj evidencia extrémistických symbolov) predstavujú významnú pomôcku pre orgány štátu pri účinnom zabezpečení verejného poriadku, pričom evidencia extrémistických symbolov je spôsobilá byť nápomocnou aj mimo rozsahu verejných športových podujatí pri boji s extrémizmom ako protispoločenským javom často spojeným s rasovou, národnostnou, prípadne náboženskou neznášanlivosťou.

MŠVVaŠ túto zásadnú pripomienku neakceptovalo, vzhľadom na predložené **stanovisko MV SR, ktorého vecnej pôsobnosti sa pripomienka týka**. Podľa stanoviska MV SR pri analyzovaní návrhu presunu agendy informačného systému o bezpečnosti na športových podujatiach zo Slovenského futbalového zväzu a Slovenského zväzu ľadového hokeja na Ministerstvo vnútra Slovenskej republiky, MV SR riešilo len možnosť úpravy už existujúcich systémov v podmienkach MV SR. Nepočítalo sa s riešením, že sa vytvorí nový evidenčný systém, ktorý by bolo možné dopĺňať o ďalšie moduly.

Materiál sa na rokovanie predkladá bez rozporov s ostatnými povinne pripomienkujúcimi subjektmi.